KOMISSION PÄÄTÖS,
tehty 27 päivänä joulukuuta 2004,
sellaisten lisäpäivien myöntämisestä Alankomaille, joina alus saa olla poissa satamasta neuvoston asetuksen (EY) N:o 2287/2003 liitteen V mukaisesti
(tiedoksiannettu numerolla K(2004) 5269)
(Ainoastaan hollanninkielinen teksti on todistusvoimainen)
(2005/38/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön vesialueilla ja yhteisön aluksiin sellaisilla muilla vesialueilla, joilla pyyntirajoitukset ovat tarpeen, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2004 19 päivänä joulukuuta 2003 annetun neuvoston asetuksen (EY) N:o 2287/2003 (1) ja erityisesti sen liitteessä V olevan 6 kohdan c alakohdan,
sekä katsoo seuraavaa:
(1)
Asetuksen (EY) N:o 2287/2003 liitteessä V olevan 6 kohdan a alakohdassa määritetään niiden päivien lukumäärä, joina eräät yhteisön kalastusalukset saavat olla poissa satamasta kyseisen liitteen 2 kohdassa määritellyillä maantieteellisillä alueilla 1 päivän helmikuuta 2004 ja 31 päivän joulukuuta 2004 välisenä aikana.
(2)
Saman liitteen 6 kohdan c alakohdassa säädetään komission mahdollisuudesta myöntää kalastusalusten käytöstäpoistamisohjelmien 1 päivän tammikuuta 2002 jälkeen saavutettujen tulosten perusteella tietty määrä lisäpäiviä, joina alukset voivat olla poissa satamasta silloin, kun tällaisilla kyseisen liitteen soveltamisalaan kuuluvilla aluksilla on saman liitteen 4 kohdassa määriteltyjä pyydyksiä.
(3)
Alankomaat on toimittanut tietoja silmäkooltaan vähintään 80 millimetrin puomitrooleja käyttävien kalastusalusten käytöstäpoistamisesta vuosina 2002 ja 2003.
(4)
Toimitettujen tietojen perusteella Alankomaille olisi myönnettävä lisäpäiviä asetuksen (EY) N:o 2287/2003 liitteessä V olevan 4 kohdan b alakohdassa määriteltyjä pyydyksiä käyttävien kalastusalusten osalta,
ON TEHNYT TÄMÄN PÄÄTÖKSEN:
1 artikla
Asetuksen (EY) N:o 2287/2003 liitteessä V olevan 6 kohdan a alakohdassa vahvistettujen päivien lisäksi Alankomaille myönnetään kaksi lisäpäivää kalenterikuukautta kohti silmäkooltaan vähintään 80 millimetrin puomitrooleja käyttävien kalastusalusten osalta.
2 artikla
Tämä päätös on osoitettu Alankomaiden kuningaskunnalle.
Tehty Brysselissä 27 päivänä joulukuuta 2004.